text: Private firmaer kan overvåge dig
  20 juni 2012 kl. 16.29
  Michael Schlie, Esbjerg, blev i halvandet år overvåget af forsikringsselskabet Topdanmark. Det vakte stor forargelse blandt politikerne på Christiansborg, men siden er intet sket.
  For et år siden fortalte Michael Schlie på TV SYD, hvordan overvågningen påvirkede ham.
  Topdanmark var med ham, når han slog græs, cyklede, var på indkøbstur og i motionscentret.
  Sagen begyndte i 2007. En ganske almindelig arbejdsdag fik Michael Schlie en port på 250 kilo i hovedet. Han har ikke arbejdet siden.
  Topdanmark nægter at udbetale erstatningen på op mod fem millioner kroner.
  Forsikringsselskabet mener, deres overvågningsbilleder dokumenterer, at Michael Schlie ikke er syg nok.
  SF's retsordfører Karina Lorentzen Dehnhardt rejste sagen over for den tidligere regering, men siden er sagen blevet syltet.
  Karina Lorentzen Dehnhardt fastholder, at lovgivningen om overvågning trænger til et eftersyn.
  - Jeg vil tage denne problemstilling op. Hvad resultatet bliver, kan jeg ikke spå om, men jeg synes, det er vigtigt, at vi får klare regler, og at dette her bliver en myndighedsopgave, siger hun.
  I dag er der ikke et entydigt flertal i Folketinget for at stramme op på reglerne for privat efterforskning.
  